FI Euroopan unionin virallinen lehti CE 70/33

(2004/C 70 E/037)

KIRJALLINEN KYSYMYS E-1228/03

esittäjä(t): José Ribeiro e Castro (UEN) komissiolle

(2. huhtikuuta 2003)

Aihe: Mosambikin tulvat

Useiden tiedotusvälineiden välittämien tietojen mukaan tämän kuun alussa Mosambikin kautta kulkeneesta hirmumyrsky Japhetista johtuvat rankkasateet, tulvat ja kovat tuuli ovat aiheuttaneet tuhoja maan keskiosassa.

Samojen lähteiden mukaan useat tuhannet henkilöt ovat joutuneet kärsimään erityisesti Save-joen tulvimisesta yli äyräidensä, ja uutisissa on kerrottu eristyksiin joutuneista väestöryhmistä, joille Maailman elintarvikeohjelma (WFP) on lähettänyt elintarvikkeita lentoteitse, pääasiallisten liikenneväylien jouduttua tulvan valtaan.

Humanitäärinen tilanne on kriittinen, kun otetaan huomioon, että väestö kärsi jo aikaisemmin kuivuuden aiheuttamasta vakavasta elintarvikepulasta.

Kysyn komissiolta seuraavaa:

— Mitä tietoja komissiolla on kyseisten tulvien laajuudesta ja vaikutuksista?

— Mihin toimenpiteisiin komissio on ryhtynyt tai aikoo ryhtyä auttaakseen puutteenalaisia väestöryhmiä?

Poul Nielsonin komission puolesta antama vastaus

(23. toukokuuta 2003)

Komissio on tietoinen siitä, että Mosambik on kärsinyt vuonna 2003 hyvin vaikeista sääoloista. Ensin hirmumyrsky Delfina aiheutti tammikuun 2003 ensimmäisellä viikolla rankkasateita Mosambikin pohjois-ja keskiosissa, minkä jälkeen hirmumyrsky Japhet sai aikaan tulvia Keski-Mosambikissa maaliskuun 2003 ensimmäisellä viikolla. Tulvat ovat vakavasti vaikeuttaneet liikennettä, energian ja veden jakelujärjestelmiä ja maataloutta sekä vahingoittaneet asuntoja, kouluja ja terveyskeskuksia. Tulvien vuoksi yli 50 000 ihmistä on kärsinyt tulvista tai joutunut jättämään kotinsa ja 75 ihmistä on kuollut. Maaliskuun 11. päivänä 2003 yli äyräidensä tulvineen Save-joen lähistöllä sijaitsevien kylien asukkaat olivat erityisen haavoittuvassa asemassa, koska niissä vallitsi elintarvikepula jo ennen viimeaikaisia tulvia ja koska tällä alueella oli ollut tulvia myös vuosina 2000 ja 2001.

Komissio reagoi nopeasti auttaakseen tulvan uhreja toteuttamalla elintarviketurva- ja vesihuoltohankkeita, joita se jo rahoitti tulva-alueilla. Kyseiset hankkeet suunnattiin nopeasti uudelleen niiden hyväksi, jotka olivat avun tarpeessa tulvien vuoksi. Toimitettuihin tarvikkeisiin kuului elintarvikkeita, ruuanlaittovälineitä, sankoja, vedenpuhdistuspakkauksia ja muovikalvoa.

Komission monivuotisesta elintarviketurvaohjelmasta (44 miljoonaa euroa) vastaava henkilöstö arvioi lisäksi parhaillaan elintarviketurvatilannetta Keski-Mosambikissa ja jokin aika sitten julkaistiin elintarviketurvaa koskevaan budjettikohtaan kuuluva ehdotuspyyntö (10 miljoonaa euroa).

Toimintojen läheinen yhteensovittaminen avustusjärjestöjen, kuten maailman elintarvikeohjelman. Punaisen Ristin ja Mosambikin hallituksen kansallisen katastrofinhallintalaitoksen (National Disaster Management Institute, (INGC) kanssa, on merkittävä tulvien seurausten lievittämistoimiin liittyvä seikka. Komission toteuttamissa avustustoimissa on tärkeä osa luonnononnettomuuksiin valmistautumisella, josta kansallinen meteorologian laitos vastaa komission tukiessa toiminnan rahoitusta. Tästä on erityisen suurta hyötyä hallitukselle sen valmistautuessa tulviin ja vastaaviin tapahtumiin.

Mahdollisten tulevien toimien varalta komissio seuraa tiiviisti Mosambikin humanitaarista tilannetta ja on tarvittaessa valmis lisätoimiin.